**בבית המשפט השלום בפתח תקווה ת.פ. 20/**

**המאשימה: מ ד י נ ת י ש ר א ל**

באמצעות פרקליטות מחוז מרכז

רח' הנרייטה סולד 1 תל-אביב, מיקוד 61330

טלפון: 03-6970222 פקס: 03-6959567

DA-Central-criminal@justice.gov.il

**- נ ג ד -**

**הנאשמת: לירז בת אורה נתן**

ת.ז. ... ילידת 23.04.1987

.... ראש העין

טלפון: ....

**כ ת ב - אישום**

**(פל"א 264468/2019 – תחנת ראש העין שרון)**

**כללי:**

1. בתקופה הרלוונטית לכתב האישום, שימש גן משפחתון "בייבי לאו" ברחוב ...., ראש העין, כגן פרטי (להלן: "**הגן**"), אותו ניהלה כרמל מעודה (להלן: "**מנהלת הגן**"), המיועד לתינוקות ולפעוטות בין הגילאים 3 חודשים עד 3 שנים (להלן ביחד: "**הקטינים**").
2. בין התאריכים 27.05.19-16.06.16 (להלן: **"התקופה הרלוונטית לכתב האישום"**) הועסקה הנאשמת כסייעת בגן.
3. מתוקף תפקידה ומפאת גיל הקטינים בגן, היתה הנאשמת, שעה שנכחה בגן, אחראית על הקטינים כהגדרת סעיף 368א(1) לחוק העונשין, התשל"ז-1977 (להלן: "**חוק העונשין**").
4. במהלך התקופה הרלוונטית לכתב האישום, עשתה הנאשמת בקטינים כדלקמן מעשי תקיפה:
5. א.א.., ילידת 2018 (להלן: "**א.א.**").
6. ב.ב., יליד 2017 (להלן: "**ב.ב.**").
7. ג.ג., ילידת 2017 (להלן: "**ג.ג.**").
8. ד.ד., יליד 2017 (להלן: "**ד.ד.**")
9. ה.ה., ילידת 2017 (להלן: "**ה.ה."** )
10. כתוצאה ממעשי התקיפה נגרמו לקטינים מכאובים וליקויים גופניים, בין בשל עוצמת התקיפה, בין בשל העובדה שהמכאובים גרמו להם להתפתל ובין בשל מניעת אוכל מהם.

**אישום ראשון**

**א. העובדות:**

1. בתאריך 27.05.19, שהתה הנאשמת בגן החל משעות הבוקר.
2. בין השעות 12:46- 12:43, או בסמוך לכך, בחדר השינה שבגן, שכבה א.א. על מזרן. הנאשמת התיישבה על המזרן, הניחה רגליה על גבה של א.א. והצמידה באמצעות ידה את ראשה של ל.ט. למזרן. בכל פעם בה א.א. הניעה ראשה מצד לצד, סובבה הנאשמת את ראשה של א.א. לכיוון השני. משלא חדלה א.א. לנוע, סטרה הנאשמת על ידה של א.א.
3. במעשיה המתוארים לעיל, הנאשמת תקפה קטינה וגרמה לה לחבלה של ממש בהיותה אחראית עליה.

**ב. הוראת החיקוק לפיה מואשמת הנאשמת:**

תקיפת קטין - עבירה לפי סעיף 368ב(א) סיפא לחוק העונשין, התשל"ז, 1977 (להלן: "חוק העונשין").

**אישום שני**

**א. העובדות:**

1. בתאריך 28.05.19 שהתה הנאשמת בגן החל משעות הבוקר.
2. בשעה 12:23, או בסמוך לכך, ישבה ה.ה. על כיסא בחדר שבגן. הנאשמת ניגשה אל ה.ה. ושילבה ידיה בכוח רב. בהמשך, הנאשמת אחזה בידה השמאלית של ה.ה., גררה אותה בחוזקה לקצהו השני של החדר והטיחה את ה.ה. על הרצפה בעוצמה.
3. במעשיה המתוארים לעיל, הנאשמת תקפה קטינה וגרמה לה לחבלה של ממש בהיותה אחראית עליה.

ב. הוראת החיקוק לפיה מואשמת הנאשמת:

תקיפת קטין - עבירה לפי סעיף 368ב(א) סיפא לחוק העונשין.

**אישום שלישי**

**א. העובדות:**

1. בתאריך 06.06.19, שהתה הנאשמת בגן החל משעות הבוקר.
2. בשעה 12:47, או בסמוך לכך, הושיבה הנאשמת את ב.ב. בחוזקה על כיסא, הלבישה את גב חולצתו על משענת הכיסא על מנת למנוע את תזוזתו, ושילבה ידיו בחוזקה. לבסוף, בשעה 12:50, לאחר שב.ב. התפתל משך כשלוש דקות במטרה לקום מהכסא, הצליח להשתחרר מהכסא אליו היה כבול, בכוחות עצמו.
3. במעשיה המתוארים לעיל, הנאשמת תקפה קטין וגרמה לו לחבלה של ממש, בהיותה אחראית עליו.

ב. הוראת החיקוק לפיה מואשמת הנאשמת:

**תקיפת קטין** - עבירה לפי סעיף 368ב(א) סיפא לחוק העונשין.

**אישום רביעי**

**א. העובדות:**

1. בתאריך 12.06.19, שהתה הנאשמת בגן החל משעות הבוקר.
2. בשעה 08:24, או בסמוך לכך, שיחקה ג.ג. בחדר שבגן. הנאשמת נגשה לג.ג., אחזה בזרועה והובילה אותה לצידו השני של החדר. או אז, הנאשמת שילבה ידיה של ג.ג. והעמידה אותה כשפניה מופנות אל הקיר, מבלי שתוכל להיתמך בדבר. כל אותה עת ולפחות עד השעה 10:12, עמדה ג.ג. בחדר שבגן, צפתה בחבריה משחקים ואוכלים את ארוחת הבוקר שנמנעה ממנה.
3. באותו היום, בשעה 10:04, או בסמוך לכך, ניגשה הנאשמת לב.ב. עת ישב על כסא בחדר שבגן. הנאשמת הלבישה את גב חולצתו על משענת הכיסא על מנת למנוע תזוזתו. לבסוף, לאחר מספר דקות הצליח ב.ב. להשתחרר מהכסא אליו היה כבול בכוחות עצמו.
4. במעשיה המתוארים לעיל, הנאשמת תקפה קטינים וגרמה להם לחבלה של ממש, בהיותה אחראית עליהם.

ב. הוראת החיקוק לפיה מואשמת הנאשמת:

**תקיפת קטין (שתי עבירות)-** עבירה לפי סעיף 368ב(א) סיפא לחוק העונשין.

**אישום חמישי**

**א. העובדות:**

1. בתאריך 16.06.19 שהתה הנאשמת בגן החל משעות הבוקר.
2. בשעה 09:44, או בסמוך לכך, שיחק ב.ב. על רצפת הגן. הנאשמת עמדה לצדו ואחזה בידה מטלית ניקוי (להלן: "**המטלית**"). או אז, נגשה הנאשמת לב.ב. והכתה בידו באמצעות המטלית.
3. באותו היום, בשעה 12:40, אחזה הנאשמת בחוזקה בזרועו של ב.ב., הכניסה אותו לחדר השינה שבגן והטיחה אותו בחוזקה על המזרן. לאחר ששכב ב.ב. על המזרן, הכתה אותו הנאשמת, שתי מכות נמרצות על זרועו ומשכה את ראשו בחוזקה לאחור.
4. במעשיה המתוארים לעיל, הנאשמת תקפה קטין וגרמה לו לחבלה של ממש בהיותה אחראית עליו.

ב. הוראת החיקוק לפיה מואשמת הנאשמת:

תקיפת קטין (שתי עבירות)- עבירה לפי סעיף 368ב(א) סיפא לחוק העונשין.

**אישום שישי**

**א. העובדות:**

1. בתאריך 17.06.19 שהתה הנאשמת בגן החל משעות הבוקר.
2. בין השעות 10:40- 10:55, או סמוך לכך, העמידה הנאשמת את ד.ד. על ריבוע נייר תחת רגליו, מבלי שיוכל להישען או להיתמך בדבר, תוך שהנאשמת ניקתה את החדר סביבו.
3. בהמשך לאמור, תחבה הנאשמת בחוזקה פרוסת לחם לפיו של ד.ד. והחליפה את ריבוע הנייר עליו עמד, בשני ריבועי בד אותם גזרה לצורך כך במהלך אותה שעה.
4. במעשיה המתוארים לעיל, הנאשמת תקפה קטין וגרמה לו לחבלה של ממש, בהיותה אחראית עליו.

ב. הוראת החיקוק לפיה מואשמת הנאשמת:

תקיפת קטין - עבירה לפי סעיף 368ב(א) סיפא לחוק העונשין.

**אישום שביעי**

**א. העובדות:**

1. בתאריך 18.06.19 שהתה הנאשמת בגן החל משעות הבוקר.
2. בשעה 11:58, או בסמוך לכך, ישבה א.א. על כסא בגן (להלן: "**הכסא**"). הנאשמת אחזה בכוח בפניה של א.א., החדירה אצבעותיה לתוך פיה והטיחה את ראשה ואת גופה של א.א. בחוזקה אל הקיר.
3. לאחר מכן, הבחינה הנאשמת כי א.א. קמה מהכסא. בתגובה הנאשמת גררה והטיחה את א.א. על הכסא בעוצמה רבה, תוך שהיא טלטלה אותה ואחזה בפניה בכוח.
4. בהמשך למתואר, גררה הנאשמת את א.א. על הרצפה והחליפה לה חיתול בכוח.
5. במעשיה המתוארים לעיל, הנאשמת תקפה קטין וגרמה לו לחבלה של ממש, בהיותה אחראית עליו.

ב. הוראת החיקוק לפיה מואשמת הנאשמת:

תקיפת קטין - עבירה לפי סעיף 368ב(א) סיפא לחוק העונשין.

**אישום שמיני**

**א. העובדות:**

1. בתאריך 20.06.19 שהתה הנאשמת בגן החל משעות הבוקר.
2. בשעה 09:59 , או סמוך לכך, אחזה הנאשמת בחוזקה בפניו של ב.ב., גערה בו, ומשכה אותו באמצעות זרועו לקצהו השני של החדר, לבסוף הושיבה הנאשמת את ב.ב. על הרצפה בחוזקה.
3. במעשיה המתוארים לעיל, הנאשמת תקפה קטין וגרמה לו לחבלה של ממש בהיותה אחראית עליו.

ב. הוראת החיקוק לפיה מואשמת הנאשמת:

תקיפת קטין - עבירה לפי סעיף 368ב(א) סיפא לחוק העונשין.

עדי התביעה:

....

**איריס פיקר סגל, עו"ד**

**סגנית בכירה לפרקליטת מחוז מרכז (פלילי)**

תל אביב-יפו 2.1.20

פמ"מ 263517/19

##### הודעה לנאשמת

הנאשמת יכולה לבקש שימונה לה סנגור ציבורי אם מתקיים בה אחד מהתנאים לזכאות נאשמים לייצוג המנויים בסעיף 18(א) לחוק הסנגוריה הציבורית, תשנ"ו – 1995.

##### הודעה לבית-המשפט

בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב – 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשמת עונש מאסר בפועל, אם תורשע בתיק זה.